Centre Europeu de Prediccions Meteorològiques a Mitjà Termini

El Centre Europeu de Previsions Meteorològiques a Mitjà Termini (CEPMMT, o ECMWF, European Centre for Medium-Range Weather Forecasts en anglès) és una organització intergovernamental independent recolzada per 21 estats membres europeus i 13 Estats associats. Va ser constituït el 1975, i té la seu a Reading (Berkshire). També és conegut simplement amb el nom de Centre Europeu. Objectius El propòsit principal del CEPMMT és "desenvolupar una capacitat de previsió meteorològica a termini mitjà i proporcionar previsions meteorològiques a mitjà termini als Estats membres". L'objectiu del Centre és desenvolupar i operar de forma regular models i sistemes d'assimilació de dades que simulin la dinàmica, termodinàmica i composició de l'atmosfera i oceans de la Terra, per tal de proporcionar previsions per mitjà de mètodes numèrics. Els objectius més importants del CEPMMT són: El desenvolupament de mètodes numèrics del pronòstic del temps per a mitjà termini. La preparació de previsions a mitjà termini i la seva distribució entre els Estats membres. La investigació científica i tècnica que permeti la millora d'aquestes previsions. La recopilació i arxivament de les dades meteorològiques. Membres El CEPMMT està format per 20 països europeus: 18 estats fundadors des del 1975: Alemanya, Àustria, Bèlgica, Dinamarca, Espanya, Finlàndia, França, Grècia, Irlanda, Itàlia, Luxemburg, Noruega, Països Baixos, Portugal, Suècia, Suïssa, Turquia i el Regne Unit. 3 estats associats després de la revisió de la convenció de 2010: Islàndia (abril 2011), Eslovènia (desembre 2012), Sèrbia (gener 2015), Croàcia (gener 2016) i Estònia (desembre 2020). A més a més, el CEPMMT té acords de cooperació amb els següents 13 estats: Bulgària, Geòrgia, Eslovàquia, Hongria, Israel, Letònia, Lituània, Macedònia del Nord, el Marroc, Montenegro, Romania, i Txèquia. Les llengües de treball del CEPMMT són l'anglès, el francès i l'alemany. El domini d'una d'aquestes llengües i un bon coneixement d'almenys una de les altres dues llengües és un requisit que han de complir tots els empleats. Activitats i projectes El CEPMMT usa un model numèric de previsió meteorològica anomenat Integrated Forecast System (IFS) per a predir el temps a partir de l'estat present de l'atmosfera. Per a això els models han de rebre un flux constant d'informació meteorològica, a partir de les dades proporcionades per satèl·lits i sistemes d'observació terrestre. Aquestes dades alimenten les bases de dades del CEPMMT i són assimilades en els models per a produir: previsions a mitjà termini (predicció del temps fins a 15 dies en el futur) previsions per als propers mesos previsions per a les properes estacions El CEPMMT treballa en estreta col·laboració amb els Estats membres i associats, amb la Unió Europea i amb altres organismes internacionals com l'Organització Meteorològica Mundial (OMM), l'Organització Europea per a l'Explotació de Satèl·lits Meteorològics (EUMETSAT), i l'Agència Espacial Europea (ESA). Història L'origen del CEPMMT va ser una acció COST (European Co-operation in Science and Technology, Cooperació Europea en Ciència i Tecnologia en català) que va derivar en la creació del centre actual l'any 1975. Els primers pronòstics meteorològics a mitjà termini i a temps real es van realitzar al juny de 1979. Des l'1 d'agost de 1979, el Centre Europeu ha estat produint ininterrompudament de manera operacional previsions meteorològiques a mitjà termini. Referències Enllaços externs Centre Europeu de Prediccions Meteorològiques a Mitjà Termini - Lloc web oficial (anglès) Reanàlisis de l'ERA-15 Arxivat 2004-08-11 a Wayback Machine. (anglès) Reanàlisis de l'ERA-40 Arxivat 2004-08-11 a Wayback Machine. (anglès) CEPMMT al TOP500.org (anglès)